କେନ୍ଦ୍ରାପଡ଼ା, ଅକ୍ଟୋବର ୪(ଲୋକାଲ ୱାୟାର): କେନ୍ଦ୍ରାପଡ଼ା ଜିଲ୍ଲାର ଭିତରକନିକା ଜାତୀୟ ଉଦ୍ୟାନରେ ୨ ଜଣ ପଶୁ ଶିକାରୀଙ୍କୁ ଗିରଫ କରାଯିବା ସହ ସେମାନଙ୍କ ଠାରୁ ବାରହା ଚମଡ଼ା ଜବତ କରାଯାଇଥିବା ବନ ବିଭାଗ ଅଧିକାରୀ ରବିବାର କହିଛନ୍ତି ।
ସେମାନେ ହେନ୍ତାଳ ଜଙ୍ଗଲରେ ଫାଶ ବସାଇ ବାରହା ଶିକାର ନେଇ ସ୍ୱୀକାର କରିଥିବା କହିଛନ୍ତି ଉଦ୍ୟାନର ଫରେଷ୍ଟ ରେଞ୍ଜ ଅଫିସର ସାହାଜୀ ଚରଣ ବିଶ୍ୱାଳ ।
ହେନ୍ତାଳ ଜଙ୍ଗଲରେ ଶିକାରୀମାନେ ବେଳେ ବେଳେ ନାଇଲନ ଦଉଡ଼ିର ଫାଶ ବସାଇ କିମ୍ବା ପ୍ରଶିକ୍ଷିତ କୁକୁର ଦ୍ୱାରା ପଶୁ ଶିକାର କରୁଛନ୍ତି ।
ଜଙ୍ଗଲ ମଧ୍ୟରେ ବାରହା ଏବଂ ହରିଣମାନେ ଯଥେଷ୍ଟ ଖାଦ୍ୟ ପାଉ ନଥିବାରୁ ଜନବସତି ଆଡ଼କୁ ଚାଲି ଆସୁଥିବାରୁ ଶିକାରୀମାନେ ସହଜରେ ସେମାନଙ୍କୁ ଶିକାର କରୁଥିବା କହିଛନ୍ତି ପରିବେଶବିତ୍ ହେମନ୍ତ ରାଉତ ।
ବିଗତ ଦୁଇ ଦଶନ୍ଧି ମଧ୍ୟରେ ଭିତରକନିକାରେ ପ୍ରାୟ ୪୫୦ ଶିକାରୀ ଗିରଫ ହେଲେଣି । ସେମାନଙ୍କ ବିରୋଧରେ ୨ଶହ ବାରହା, ହରିଣ, ଅନେକ ପକ୍ଷୀ ଏବଂ ୩ଟି କୁମ୍ଭୀର ଶିକାରର ଅଭିଯୋଗ ରହିଛି ।
ବନବିଭାଗର ହେଳା ଯୋଗୁ ଶିକାରୀମାନେ ଦଣ୍ଡରୁ ଖସି ଯାଉଥିଲେ । କିନ୍ତୁ ଦୁଇ ବର୍ଷ ତଳେ ପକ୍ଷୀ ଶିକାର ଅଭିଯୋଗରେ ୨ ଜଣ ଶିକାରୀ ଦଣ୍ଡିତ ହୋଇଥିଲେ ।
